ΓΡΑΠΤΗ ΕΡΩΤΗΣΗ E-1677/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Χρήση των πόρων του προγράμματος Phare στη Λιθουανία

Τα κράτη μέλη ανησυχούν ιδιαιτέρως για τα περιβαλλοντικά προβλήματα της περιοχής της Βαλτικής και την ρύπανση της Βαλτικής Θάλασσας. Οι πόροι για την προστασία του περιβάλλοντος και τον περιορισμό της ρύπανσης στην περιοχή προέρχονται από διάφορες πηγές.

Ποιο είναι το ύψος, επί τοις εκατό, του ποσού που διατέθηκε το 1997 από τους προοριζομένους για την Λιθουανία πόρους του προγράμματος Phare για την αποκατάσταση και την πρόληψη των περιβαλλοντικών καταστροφών; Πώς χρησιμοποιήθηκε το εν λόγω ποσό;

Κοινή απάντηση

του κ. Van den Broek εξ ονόματος της Επιτροπής

στις γραπτές ερωτήσεις E-1675/98, E-1676/98 και E-1677/98

(2 Ιουλίου 1998)

Η Επιτροπή γνωρίζει καλά τα περιβαλλοντικά προβλήματα στις τρεις βαλτικές χώρες και αποδίδει ιδιαίτερη προσοχή στην στήριξη των κυβερνήσεων αυτών κατά την προετοιμασία των πολιτικών και στρατηγικών για τη βελτίωση του περιβάλλοντος. Η Επιτροπή διαθέτει επίσης σημαντικά κονδύλια για προφανή πρακτικά σχέδια έργων, όπως τα σχέδια για την επεξεργασία των απόβλητων υδάτων, τη βελτίωση της ποιότητας του νερού, τη διαχείριση των βιοποικιλιών και τη διαχείριση των επικίνδυνων αποβλήτων. Στα έργα αυτά, η Επιτροπή συνεργάζεται με τα διμερή και τα διεθνή πολύπλευρα προγράμματα, ενώ παρέχεται απόλυτος συντονισμός από ειδικευμένες ομάδες στις αποδέκτριες χώρες. Τα κονδύλια για τα εθνικά προγράμματα Phare 1997 συνοψίζονται ως εξής:

Εσθονία: 3,3 εκατ. ECU από τα 30,8 εκατ. ECU (10,7 %) τα οποία πρέπει να κατευθυνθούν ως εξής:

- Σχέδιο διαχείρισης των υδάτινων πόρων στη μεταλλευτική περιοχή εκμετάλλευσης κοιτασμάτων πετρελαιούχων σχιστόλιθων. Το σχέδιο αυτό εκπηγάζει από μια προηγούμενη ανάλυση της επιτόπιας περιβαλλοντικής κατάστασης και αποβλέπει στη μείωση της χρήσης του ύδατος καθώς και στο δυναμικό ρύπανσης. Περιλαμβάνει μία συνιστώσα επιμόρφωσης για τις τοπικές εταιρείες υδάτων;

- επένδυση για την υποστήριξη των δικτύων παροχής ύδατος και το εργοστάσιο καθαρισμού υδάτων για μικρές κοινότητες.

Λετονία: 6,15 εκατ. ECU από τα 39,4 εκατ. ECU (15,6 %) με πολλές συνιστώσες:

- έργο τεχνικής υποστήριξης για την παροχή βοήθειας προς το Υπουργείο να εντοπίσει, να δημοπρατήσει και να συνάψει σύμβαση για ένα κύριο πρόγραμμα επενδυτικών εργασιών στον τομέα του ύδατος -που αποτελεί μέρος του σχεδίου 800 - το οποίο αποτελεί τη συνέχεια ενός προηγούμενου προγράμματος Phare στρατηγικής για το νερό σε μικρές κοινότητες;

- γενική τεχνική βοήθεια (επιμόρφωση, μελέτη εκτίμησης σκοπιμότητας, παρακολούθηση και έλεγχος των έργων) προς στο Υπουργείο και το ταμείο επενδύσεων της Λετονίας στο περιβάλλον για περιβαλλοντικά έργα, τα περισσότερα από τα οποία θα απαιτήσουν επενδυτικά έργα ή προμήθειες. Οι διάφοροι τομείς περιλαμβάνουν το νερό, τον αέρα και τη διαχείριση των αποβλήτων;

- συστήματα περιβαλλοντικής παρακολούθησης, στα οποία περιλαμβάνονται η οργανωμένη μεταβίβαση τεχνογνωσίας και προμήθεια σύγχρονου εξοπλισμού περιβαλλοντικών αναλύσεων για τα τμήματα επιθεωρήσεων. Έχει μεγάλη σημασία να καταστεί εφικτή η επαρκής παρακολούθηση του περιβάλλοντος και η εφαρμογή της νομοθεσίας;

- μεταφορά χρηματικής βοήθειας προς το ταμείο επενδύσεων της Λετονίας στο περιβάλλον για προγράμματα τα οποία θα επιλεγούν από μία τεχνική επιτροπή.

Λιθουανία: 5,15 εκατ. ECU από τα 43,2 εκατ. ECU συνολικά (11,9 %) με δύο κύρια συστατικά:

- θεσμική ενίσχυση, συμπεριλαμβανομένης της μεταβίβασης τεχνογνωσίας και της προμήθειας σύγχρονου εξοπλισμού περιβαλλοντικών αναλύσεων για τα τμήματα επιθεωρήσεων;

- επενδυτική υποστήριξη στον τομέα των υδάτων στην Kaunas (μέρος μιας σημαντικής νέας κατασκευής εργοστασίου επεξεργασίας αποβλήτων υδάτων) και στην Klaipeda.